Igaliku (på dansk stavet Igaliko) er en bygd i Sydgrønland beliggende ved bunden af Igaliko-fjorden ca. 34 km nordøst for Narsaq. Bygden hører til Narsaq Kommune. Nordboerne kaldte stedet for Gardar, og det var her de havde deres bispesæde. Igaliku blev grundlagt i 1782 af nordmanden Anders Olsen og hans hustru, grønlænderen Tuperna. De skabte her Grønlands første 'moderne' landbrug, bl.a. ved at genbruge nordboernes gamle marker og også mange af stenene fra deres bygninger. Pos.:60°59′27″N 45°25′09″W. Igaliku har været oppe på over 100 beboere, men der er nu (2008) kun omkring 30 indbyggere. I de senere år har bygden imidlertid haft et ret stort besøg af turister, bl.a. fordi der er et vandrehjem og et bygdehotel. Igalikus vigtigste attraktioner er ruinerne af Gardar – med bl.a. resterne af den såkaldte Tiendelade – samt godt fiskevand og smuk natur. Det er med udgangspunkt i Igaliku muligt at bestige det 1752 m høje Illerfissalik, nordboernes Burfjeld.  Igaliku ligger kun ca 30 minutters sejlads fra lufthavnen i Narsarsuaq. Hertil kommer dog ca 45 minutters vandring ad den såkaldte Kongevej fra færgelejet i Itilleq til Igaliku.  UNESCO I 2017 er Igaliku sammen med flere andre lokale områder blevet optaget på Unesco's verdensarvliste.  Købmand I bygden er der en Pilersuisoq butik.  Bygdefest Hver sommer i august afholdes en bygdefest.  Politik Blandt Igalikus mest kendte 'børn' er politikeren Josef Motzfeldt, siden 1994 leder af partiet Inuit Ataqatigiit (IA). Den 6. august 2004 dannede Igaliku rammen om det første formelle besøg af en amerikansk udenrigsminister nogensinde. I weekenden 18-21. juli 2008 fejrede Igaliku 225-årsjubilæum.